Veldwagters help soek na ‘stroper’ se oorskot | Netwerk24
Deur Alet van der Walt 05 April 2019 18:16
Veldwagters van die Krugerwildtuin het Donderdag die familie van ’n vermeende stroper gehelp om van sy oorskot op te spoor.
’n Trop leeus het die man se oorskot opgevreet en net ’n skedel en ’n broek is op die toneel gevind.
Die wildtuin se media-afdeling sê in ’n verklaring die man se familie het hulle genader om te help soek na die lyk.
Volgens sy makkers was hulle glo Dinsdagaand in die wildtuin om ’n renoster te skiet toe ’n olifant hom naby Krokodilbrug doodgemaak het.
Die familie het Don English, streekveldwagter van Skukuza, Woensdag genader en gevra om hulle te help om die lyk op te spoor.
English het Woensdagmiddag ’n soekgeselskap gereël en ook met ’n lugsoektog begin. Die soektog is Donderdag voortgesit.
Intussen het die polisie in Komatipoort vier van die oorledene se makkers in hegtenis geneem en danksy inligting wat hulle verskaf het, is die lyk opgespoor.
Die polisie is ontbied en is tans besig met ’n ondersoek.
Die vier vermeende stropers is tans in aanhouding en sal binnekort in die hof verskyn.
Meer oor: Krugerwildtuin | Oorskot | Veldwagters | Soektog
‘Selfone wys 3 is telkens waar renosters gestroop is’